钦定古今图书集成/理学汇编/文学典/第034卷 > 谢几卿
## 钦定古今图书集成/理学汇编/文学典/第034卷 > 谢几卿

按《梁书文学传》，“几卿，陈郡阳夏人。曾祖灵运，宋临川
内史。父超宗，齐黄门郎。并有重名于前代。几卿幼清
辩，当世号曰神童。后超宗坐事徙越州，路出新亭渚，
几卿不忍辞诀，遂投赴江流，左右驰救，得不沈溺。及
居父忧，哀毁过礼。服阕，召补国子生。齐文惠太子自
临策试，谓祭酒王俭曰：‘几卿本长元理，今可以经义访之’。”俭承旨发问，几卿随事辨对，辞无滞者，文惠大
称赏焉。俭谓人曰：“谢超宗为不死矣。”既长，好学博涉
有文采。起家豫章王国常侍，累迁车骑法曹行参军，
相国祭酒。出为宁国令。入补尚书殿中郎，太尉晋安
王主簿。天监初，除征虏鄱阳王记室，尚书三公侍郎，
寻为治书侍御史。旧郎官转为此职者，世谓为“南奔。”
几卿颇失志，多陈疾，台事略不复理。徙为散骑侍郎，
累迁中书郎、国子博士、尚书左丞。几卿详悉故实，仆
射徐勉每有疑滞，多询访之。然性通脱，会意便行，不
拘朝宪。尝预乐游苑宴，不得醉而还。因诣道边酒垆，
停车褰幔，与车前三驺对饮，时观者如堵，几卿处之
自若。后以在省署，夜著犊鼻裈，与门生登阁道，饮酒
酣呼，为有司纠奏，坐免官。寻起为国子博士。俄除河
东太守，秩未满陈疾解。寻除太子率更令，迁镇卫南
平王长史。普通六年，诏遣领军将军、西昌侯萧渊藻
督众军北伐，几卿启求行，擢为军师长史，加威戎将
军。军至涡阳，退败，几卿坐免官。居宅在白杨石井，朝
中交好者，载酒从之，宾客满坐。时左丞庾仲容亦免
归，二人意志相得，并肆情诞纵。或乘露车，历游郊野，
既醉则执铎挽歌，不屑物议。湘东王在荆镇，与书慰
勉之，几卿答曰：“下官自奉违南浦，卷迹东郊，望日临
风，瞻言伫立。仰寻惠渥，陪奉游宴，漾桂棹于清池，席
落英于曾岨，兰香兼御，羽觞竞集，侧听馀”论，沐浴元
流。涛波之辩，悬河不足譬；春藻之辞，丽文无以匹。莫
不相顾动容，服心胜口。不觉春日为遥，更谓修夜为
促，嘉会难常，抟云易远，言念如昨，忽焉素秋。恩光不
遗，善谑远降，因事罢归，岂云栖缺，匪商官缺，理就一
廛，田家作苦，实符清诲，本乏金羁之饰，无假玉璧为
资，徒以老使形疏，疾令心阻，沈滞床簟，弥历七旬，梦
幻俄顷，忧伤在念，竟知无益。思自祛遣，寻理涤意。即
以任命为膏酥，揽镜照形，翻以《支离》代萱树。故得仰
慕徽猷，永言前哲。鬼谷深栖，接舆高举，遁名屠肆，发
迹关市，其人缅邈，馀流可想。若令亡者有知，宁不萦
悲元壤，怅隔芳尘。如其逝者可作，必当昭被光景，懽
同游豫。使“夫一介。老圃得簉，虚心末席。去日已疏，来
侍未孱。连剑飞凫，拟非其类，怀私茂德，窃用涕零。”几
卿虽不持检操，然于家门笃睦。兄才卿早卒，其子藻
幼孤，几卿抚养甚至。及藻成立，历清官公府祭酒、主
簿，皆几卿奖训之力也。世以此称之。几卿未及序用，
病卒。文集行于世。